Vuurwapens teruggekry ná rooftog op Vrystaat-plaasVan die vuurwapens wat teruggekry is (Foto: Thandi Mbambo, SAPD Vrystaat) Twee verdagtes verskyn Maandag in die Kroonstad-landdroshof nadat polisiebeamptes beslag gelê het op verskeie vuurwapens wat van ŉ plaas in Heuningspruit naby Kroonstad in die Vrystaat gesteel is. Kol. Thandi Mbambo, woordvoerder van die polisie, het gesê ses verdagtes het op Donderdag, 3 Mei, omstreeks 11:30 in ŉ grys Toyota Hilux-bakkie by Mooivlakte-plaas opgedaag. Die bakkie het konstruksieplakkers en ŉ geel lig op die dak gehad. “Johanna Maria Lotter (48) was saam met haar werknemers op die plaas besig toe swaar gewapende mans hulle skielik oorval en met plastiek kabelbinders vasgebind het. Hulle het die sleutels vir die kluis geëis,” het Mbambo verduidelik. Die man het sewe gewere, R5 000 kontant en drie selfone gebuit voor hulle van die toneel gevlug het. “Boere van die omgewing en polisiebeamptes is dadelik ontbied, maar die verdagtes was voortvlugtig tot Saterdagoggend, toe die bakkie verlate aangetref is in ŉ begraafplaas in Kroonstad,” het Mbambo bygevoeg. “Die verdagtes is Saterdagmiddag omstreeks 15:00 in ŉ huis in Maokeng in Kroonstad gevind. Polisiebeamptes het ook die gesteelde vuurwapens, ammunisie en selfone gevind.” Die bakkie is vroeër in Bethlehem gesteel. Die polisie is steeds op soek na die ander verdagtes, het Mbambo gesê. Lt.genl. Moeketsi Sempe het die polisiespan geloof wat die inhegtenisnemings verseker het en die boere bedank wat ook reageer het en gehelp het om die verdagtes op te spoor. Die twee verdagtes staan tereg op aanklag van huisroof en die besit van ongelisensieerde vuurwapens.